**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՀԱՆՐԱՊԵՏՈՒԹՅԱՆ ՕՐՎԱ ԱՌԹԻՎ**

Սիրելիʹ հայրենակիցներ,
Շնորհավորում եմ բոլորիս Հանրապետության օրվա առթիվ։

Մայիսի 28-ը, մեր պատմության լուսավոր և փառապանծ էջերից մեկը, անշուշտ մեծ հպարտություն է արթնացնում մեզնից յուրաքանչյուրի սրտում։ Այս հիշարժան օրը Հայաստանի պատմության նորագույն էջերում դրոշվեց որպես նոր կյանքի, զարթոնքի, հույսի և պետականության վերակերտման օր։

Մայիսյան հաղթանակները Սարդարապատում, Բաշ Ապարանում և Ղարաքիլիսայում՝ փրկեցին Արևելյան Հայաստանի վերջին հողակտորները և դրանց վրա ապրող հայությանը, և մեր ժողովուրդը վերականգնեց Հայոց անկախ պետականությունը՝ հռչակելով Հայաստանի առաջին հանրապետության ծնունդը: Հայաստանի առաջին հանրապետության հիմքի վրա հետագայում ձևավորվեցին այն նախադրյալները, որոնք 1991թ․-ին բերեցին նոր անկախության ու նոր հաղթանակների, հենց այս առաջին հանրապետության ստեղծումն էր, որ հայ ազգին մղեց ստեղծելու և՛ երկրորդ, և՛ երրորդ հանրապետությունները։

Հավերժ փա՛ռք ու խոնարհում Հանրապետության օրը կերտած հայորդիներին։

Լինե՛նք միասնական, և պատմական հաղթանակները զորավիգ կլինեն ազգային հզոր ու բարգավաճ պետություն կերտելու մեր ջանքերին: Թո՛ղ խաղաղությունն անխախտ լինի մեր հայրենիքում։

Կեցցե՛ Մայիսի 28-ը՝ Հայոց պետականության վերականգնման օրը:

 ***Թալին համայնքի ղեկավար՝ Տավրոս Սափեյան***